Papersnake/gushiwen huggingface dataset:
读书岩 其一
程遇孙（宋代）

绿橘阴虽改，青山色自新。偷闲时挟册，来访读书人。
渔家杂兴
叶元素（宋代）

鸣榔声里过吴松，月似银盘贴水中。
纲得锦鳞鱼数尾，岂无一尾是蛟龙。
再次韵赵德麟新开西湖
苏轼（宋代）

使君不用山鞠穷，饥民自逃泥水中。
欲将百渎起凶岁，免使甔石愁扬雄。
西湖虽小亦西子，萦流作态清而丰。
千夫余力起三闸，焦陂下与长淮通。
十年憔悴尘土窟，清澜一洗啼痕空。
王孙本自有仙骨，平生宿卫明光宫。
一行作吏人不识，正似云月初朦胧。
时临此水照冰雪，莫遣白发生秋风。
定须却致两黄鹄，新与上帝开濯龙。
湖成君归侍帝侧，灯花已缀钗头虫。
（予以颍人苦饥，奏乞留黄河夫万人，修境内沟洫，诏许之。
因以余力浚治此湖。
）
初发江陵有怀
张九龄（唐代）

极望涔阳浦，江天渺不分。扁舟从此去，鸥鸟自为群。

他日怀真赏，中年负俗纷。适来果微尚，倏尔会斯文。

复想金闺籍，何如梦渚云。我行多胜寄，浩思独氛氲。
鹧鸪天 其一 平国弟生日
张孝祥（宋代）

楚楚吾家千里驹。老人心事正关渠。风流合是阶除玉，爱惜真成掌上珠。

纡彩绶，荐芳壶。老人还醉弟兄扶。问将何物为儿寿，付与家传万卷书。
减字木兰花
朱敦儒（宋代）

闲人行李。羽扇芒鞋尘世外。一叠溪山。也解分风送客帆。

时平易醉。无复惊心并溅泪。长揖忘言。回棹桃花插满船。
答兄子观
何乔松（明代）

读尽千秋绿字书，小贤那比大贤如。北山蕙帐庸讥鹤，东海纶贤岂为鱼。

道散诸家宗复振，文兴八代统宁孤。问奇予敢嗟迟暮，嬴得茅心日渐除。
赠小铁面王相士
真德秀（宋代）

君以铁面名，自谓相人软语。
我亦铁心人，不把穷通来问汝。
独有一事欲扣君，学海无底难穷寻。
几时铁拳透铁壁，直窥千年贤圣心。
城南
陆游（宋代）

城南亭榭销闲坊，孤鹤归飞只自伤。
尘渍苔侵数行墨，尔来谁为拂颓墙？
郊庙歌辞。祀雨师乐章。送神
包佶（唐代）

整驾升车望寥廓，垂阴荐祉荡昏氛。飨时灵贶僾如在。

乐罢馀声遥可闻。饮福陈诚礼容备，撤俎终献曙光分。

跪拜临坛结空想，年年应节候油云。
塞上
王操（宋代）

无定河边路，风高雪洒春。
沙平宽似海，鵰远立如人。
绝域居中土，多年息战尘。
边城吹暮角，久客自悲辛。
大衍易吟四十首 其二十九
方回（元代）

夜闇勿遽戚，昼光无疾行。自昭惟进德，用晦岂伤明。
踏莎行
张炎（宋代）

空山弹古瑟，掬长流、洗耳复谁听。倚阑干不语，江潭树老，风挟波鸣。愁里不须啼鴂，花落石床平。岁月鸥前梦，耿耿离情。
记得相逢竹外，看词源倒泻，一雪尘缨。笑匆匆呼酒，飞雨夜行舟。又天涯、零落如此，掩闲门、得似晋人清。相思恨，趁杨花去，错到长亭。
杜架阁
文天祥（宋代）

昔趋魏公子，今事霍将军。
世态炎凉甚，交情贵贱分。
黄沙扬暮霭，黑海起朝氛。
独与君携手，行吟看白云。
木芙蓉
郑域（宋代）

妖红弄色绚池台，不作匆匆一夜开。若遇春时占春榜，牡丹未必作花魁。
雨夜
葛绍体（宋代）

风雨无情断送春，牡丹谁与伴黄昏。
枕书睡去觉来晚，庭鹤一声惊旅魂。
郡守沈元节招饮当湖和沈刚夫秀才
林光（明代）

笑把当湖作故乡，话投诸阮总贤良。氤氲春色催人醉，夹杂汀花入酒香。

几许扁舟来我辈，满前生意为谁芳。湖南一点星浮水，安得层楼揖太阳。
春秋终讲伏蒙知府谏议临视学舍宴劳诸生谨成小诗叙谢
朱长文（宋代）

泰山先生久冥寞，世把春秋束高阁。腐儒退隐三十年，独玩遗经思笔削。

滥居师席愧匪才，日演微言更岁籥。欲遵广路视堂奥，誓辟浮云窥碧落。

兹辰讲解告终篇，敢屈邦君亲视学。邦君旧是补衮才，忠论嘉谟动宸幄。

密为福泽遍寰瀛，暂得麾符出京洛。爱民如子不忍伤，政用中和屏威虐。

深惟教本在庠序，力助儒风止奸恶。群材傥得就长育，百堵何为惮兴作。

耽耽黉舍尽修严，翼翼公堂骤清廓。已欣华构将落成，肯枉双旌率僚幕。

清晨初谒二公祠，重道严师致恭恪。更忘烦暑临讲席，自降威容听扬搉。

羜肥酒酾宴诸生，金印煌煌对褒博。传闻长幼相告语，争诵诗书亲教约。

欢声四出屏阴沴，云雾俄收日华烁。文翁化蜀士皆成，鲁侯修泮民思乐。

自惭传道竟何补，禄食充饥免藜藿。幸逢贤守善承流，喜与吴人醉优渥。
偈颂一百二十三首
释崇岳（宋代）

有问西来便答东，从教人笑我佯聋。
白云乍可离青嶂，明月难教下碧空。
居家
陆游（宋代）

为吏心虽懒，居家力尚馀。刈茅支屋漏，裁棘补篱疏。

就井磨樵斧，持钱锻药锄。毋劳叹徒步，野鹤岂堪车。
田家 其十
华岳（宋代）

拂晓呼儿去采樵，祝妻早办午炊烧。
日斜枵腹归家看，尚有生枝炙未焦。
喜迁莺·早梅天气
佚名（宋代）

早梅天气，正绣户乍启，琼筵才展。鹊渡河桥，云游巫峡，溪泛碧桃花片。翠娥侍女来报，莲步已离仙苑。待残漏，鸳帐深处，同心双绾。欢宴。当此际，红烛影中，檀麝飘香篆。掷果风流，谪仙才调，佳婿想应堪羡。少年俊雅狂荡，蓦有人言拘管。镇携手，向花前月下，重门深院。
送舍弟琎
王汝玉（明代）

送尔出门去，出门行路难。时方重财贿，孰肯礼儒冠。

沙晚鹡鸰苦，雨凄棠棣残。好营甘旨养，归奉二亲欢。
题扇 贞妇扇
徐积（宋代）

笑亦待君掩，泣亦待君遮。黄金买不见，妾貌好如花。
游李氏园池二首 其二
刘攽（宋代）

树密浑成坞，花深更有蹊。来游春尚浅，重到客应迷。

已近无人境，深怜快马蹄。风光不负约，樽酒会长携。
戏题法真师见南山斋一首
刘一止（宋代）

看山终日自夷犹，清净谁如此比丘。莫指妙高南向是，德云还在别峰头。
夏日莲池同内弄孙听雨小酌
邓云霄（明代）

偕隐清风似鹿门，百年乐事在家园。闲来傍沼聊听雨，老去含饴更弄孙。

润入红莲娇欲语，香薰绿酒对开樽。莫嫌举案无供具，手摘新蔬雅味存。
东阁官梅十咏补遗 其一
金朝觐（清代）

一度春风一度开，安排东阁号官梅。山中高士知多少，卧雪眠云望不来。
满江红 丙午重阳前二日雨霁，泗泾倚兰望九
邵亨贞（元代）

云锁吴山，重阳近、满城风雨。层楼外、摩挲病眼，尚堪延伫。采菊有谁忘世虑，催租底事妨诗句。纵鸟巾、潦倒不禁秋，犹能赋。村隐隐，牛羊路。烟冉冉，蒹葭渡。是几番兴废，几番今古。世乱可堪逢节序，身闲犹有余风度。且凭高、呼酒发狂歌，愁何处。
山中四绝句
赵蕃（宋代）

去年徂暑桃源过，今岁秋高到武夷。
不遇名山一来访，箧中宁有此山诗。
夜行船 登白湖金仙阁
姚燮（清代）

湖上僧楼闲独倚。最撩人、晚来画意。北荡鱼罾，西湾酒市，不尽画蘋烟苇。

十二仙峦低拂翠。弄秋晴、斜阳远水。淡淡云流，飞飞鸥散，隐隐数声钟起。
江陵
程大中（清代）

高空漠漠转晴沙，千里江陵落照斜。梁苑月明南去雁，渚宫秋冷暮归鸦。

词人意气轻刘表，野客风流老孟嘉。几许关心成往事，旅亭惆怅对黄花。
索笑亭思景严二绝句 其二
洪适（宋代）

常棣春来减，人如折脚铛。倚栏思旧事，老眼泪纵横。
句 其六
俞君锡（宋代）

半身长在旅，何日定还家。
送何文植趋京
李若水（宋代）

问君何日赴神京，明日扬鞭数去程。
风雪一天行客恨，关山千里故人情。
铜台曾见三都赋，金阙行传二陆名。
自许孤高谢凡客，从今有酒对谁倾。
喜晴
陆游（宋代）

正厌鸠呼雨，俄闻鹊噪晴。
路开知潦退，书展喜窗明。
日透疏帘影，风传暮角声。
儿童竞相报，门有卖朱樱。
句
陈亚（宋代）

如僧清早厨边过，偷却黄兴料里蹄。
绮寮怨·上马人扶残醉
周邦彦（宋代）

上马人扶残醉，晓风吹未醒。映水曲、翠瓦朱檐，垂杨里、乍见津亭。当时曾题败壁，蛛丝罩、淡墨苔晕青。念去来、岁月如流，徘徊久、叹息愁思盈。
去去倦寻路程。江陵旧事，何曾再问杨琼。旧曲凄清。敛愁黛、与谁听。尊前故人如在，想念我、最关情。何须渭城。歌声未尽处，先泪零。
过莺斗湖三首
杨万里（宋代）

画舫如山水上奔，小船似鸭避河滨。
红旗青盖鸣钲处，都是迎来送往人。
题金陵杂兴诗后八首
薛师董（宋代）

交朋存没八篇诗，自恨认心独觉迟。
也记涌金门外别，不蒙登赏忽相思。
宝觉师画少陵像用笔其简伯氏称赏之因戏为长
王洋（宋代）

破帽麻鞋肩伛偻，回头意若呼宗武。
行歌又似出关时，饭颗山前日当午。
公如冰玉天赋成，玉为温润冰为清。
庙中朱弦堂上曲，一唱三叹知遗声。
平生但饱主人饭，身后空传世上名。
萧条冷炙残杯气，寂寞千秋万古情。
吴僧笔端龙幻化，幻出前贤世无价。
可怜见画未见诗，更合爱诗主爱画。
褒禅知客求书因以答之
李之仪（宋代）

霜林斑驳抱园回，晓日初升宿雾开。忆得旧游怀小杜，分明回望绣成堆。
静者
杨二酉（清代）

斗室虚明户不扃，时人错比子云亭。窗衔秋水一痕白，帘捲西山数点青。

酒后每偿书画债，梦馀閒课茗泉经。白头岁月浑忘却，任取寒梅浸胆瓶。
西江月
周密（宋代）

波影暖浮玉甃，柳阴深锁金铺。湘桃花褪燕调雏。又是一番春暮。

碧柱情深凤怨，云屏梦浅莺呼。绣窗人倦冷熏炉。帘影摇花亭午。
寒食书事
赵元镇（宋代）

寂寞柴门村落里，也教插柳记年华。
禁烟不到粤人国，上冢亦携庞老家。
汉寝唐陵无麦饭，山溪野径有梨花。
一樽径籍青苔卧，莫管城头奏暮笳。
定风波
王琪（宋代）

把酒花前欲问天。春来秋去苦茫然。风雨满枝花满地。何事。却教纤草占流年。

试把钿筝重促柱。无绪。酒阑清泪滴朱弦。赖有玉人相顾好。轻笑。却疑春色在婵娟。
添声杨柳枝
贺铸（宋代）

绿绮新声隔坐闻。认殷勤。尊前为舞郁金裙。酒微醺。
月转参横花幕暗，夜初分。阳台拚作不归云。任郎瞋。
和夏正夫题陈粹之家藏蓝关拥马图
罗伦（明代）

金刚未破羚羊角，西极流风大夏薰。自分疏狂投瘴海，敢将衰朽负明君。

蓝关马瘦堪寒雪，岳顶天低识暮云。却笑元和无眼孔，鳄鱼犹解畏斯文。
金缕曲 其六 题包子梁《美人屏幅》
黄钧宰（清代）

士女传清照，古人中，张萱周昉，并称名妙。数十年来京兆笔，谁画朝云最好。

有越国，词人包老，燕瘦环肥游戏耳，尽秋波，一点神光到，金粉俗，笔尖扫。

如今霜压苏台草，忆悤悤，飘零书剑，移家洲岛。几幅生绡人似玉，闲倚屏风秋晓，似甚处，相逢一笑。

纸上琴心挑未得，况茂陵，司马非年少，醇酒愿，此生了。
次韵刘三秀才瑞香二首 其二
华镇（宋代）

玄机冥运依鸿濛，执规岁岁来司东。乘时剪裁驭大巧，梢头几度铺青红。

匡庐幽香谁见赏，直须为瑞芳华中。馀寒未尽已烂缦，似领千花修会同。

贵名旧尊木芍药，第品应许居上公。愿分灵根遍四海，充塞天地皆香风。
和翟主簿
史弥宁（宋代）

太史骚坛峙豫章，诗豪角立壮颜行。
遗风凛凛清人骨，飞露娟娟洒我裳。
五字顾惭非应物，一灯今幸属仇香。
玉堂蚤晚须椽笑，快写平生锦乡肠。
长安在何许二首之二
贺铸（宋代）

长安在何许，疑在白日下。
徘徊天一隅，华月生新夜。
次韵仇仁近用韵见示五首
方回（元代）

久已休官卧紫阳，故园稍复葺荒凉。
虽无厦屋千间广，尚有书檠二尺长。
清赏五更花过雨，珍烹十月菜经霜。
客游漫惹兴亡恨，早觉归心晓夜忙。
临江仙
沈宛（清代）

难驻青皇归去驾，飘零粉白脂红。今朝不比锦香丛。

画梁双燕红，应也恨匆匆。

迟日纱窗人自静，檐前铁马叮咚。无情芳草唤愁浓。

闲吟佳句，怪杀雨兼风。
楮树
刘克庄（宋代）

楮树婆娑覆小斋，更无日影午窗开。
一端能败幽人意，夜夜墙西碍月来。
李濠州挽词二首
黄庭坚（宋代）

礼数最优徐孺子，风流不减谢宣城。
那知此别成千古，未信斯言隔九京。
落日松楸阴隧道，西风箫鼓送铭旌。
善人报施今如此，陇水长寒呜咽声。
读王摩诘诗爱其散发晚未簪道书行尚把之句因用为韵赋古风十首亦皆物外事也 其六
陆游（宋代）

往者游青城，犹及二三老。稽首出世师，数语穷至道。

妻子真弊屣，弃去恨不早。俯仰才几时，残骸日衰槁。

吾儿有奇骨，亦复至幽讨。金丹傥可成，白发何足扫。
珠江杂咏四首 其一
胡会恩（清代）

我爱珠江好，风光入岭偏。帆飞蝌斗水，杖倚鹧鸪天。

穗石仙踪古，花田粉泽妍。扶胥望不极，身在海云边。
客久
董嗣杲（宋代）

身孤犹落叶，客久向饷英。
少睡夜逾悄，多闻心更清。
县楼讹漏点，雨市杂溪声。
海上仙槎在，思乘几凝情。
次韵晁元忠西归十首 其五
黄庭坚（宋代）

怨句识之推，商歌知宁戚。我占晁氏贤，乃在赋行役。

同游羿彀中，傥免非尔力。滔滔今如此，去邦将安适。
试墨五首
王迈（宋代）

齐峰何处是，似亦出柯山。
此是西山物，研磨双泪潸。
起晚戏作
陆游（宋代）

睡到僧廊响木鱼，庄周蝴蝶两蘧蘧。
数声林下华亭鹤，一卷床蘧笠泽书。
云子甑香炊熟後，露芽瓯浅点尝初。
若论身逸心无事，台省诸公恐不如。
妙慧上人求颂
释正觉（宋代）

妙中有慧独醒醒，历历机前自照灵。
老兔梦寒眠净魄，真犀心醉得通星。
道游刹刹参诸佛，智破尘尘出大经。
顽石点头挥麈尾，坐间华雨一番馨。
送周思道再知汉州三首 其二
范祖禹（宋代）

使君昔日抚疲羸，曾奏囊封有直词。一卧家山今白首，重来犹拥旧旌旗。
三禽言
江心宇（宋代）

我友我友，鞠衣黄裳。
一日不见，尔何所翔。
尔何所藏，飞鸣高树去。
毋也不忘，噫。
高树如何，噫。
绿阴正多，噫。
墨竹
白玉蟾（宋代）

虚舟惠我一墨竹，纸上森森一枝玉。
展向庭前与鹤看，今宵不许枝头宿。
秋夜怀兄
袁棠（清代）

寂寞秋声思不禁，绣帘微动晚风侵。阑干影转千家月，砧杵声移两地心。

手足情怀频怅望，诗书镫火费追寻。红笺欲寄何由达，千里江南少雁音。
冬笋
谢道承（清代）

苍岩郁寒姿，先雷蓄孤劲。砯崖冻壑中，气盛萌欲迸。

譬诸君子心，虚直含至性。胚胎何坚贞，节目自苞孕。

长镵雪外携，斸取雪没胫。清幽兰比德，洁白玉同莹。

品格远膏腴，烹饪戒饾钉。莫嫌滋味薄，能使襟怀净。

试看山林人，萧然祛俗病。
题龙兴寺颜鲁公祠二首 其二
葛胜仲（宋代）

平原高节映常山，生死兴亡本自天。莫道排墙为鬼录，请看裂铁作形仙。
和颜长官百咏 其八 山居
朱继芳（宋代）

种药千畦手自锄，年来渐喜识人疏。等闲旋点黄金卖，莫讶家无檐石储。
和叠山到山阳郡学四诗
王奕（元代）

龆时蠹简剔残灰，皓首谁知吻带埃。
负笈有机尊鲁国，扣阍无力上燕台。
茹芝四皓还须出，绵蕞两生终不来。
中道喜逢倾盖友，相携一笑亦奇哉。
跋余伯益所藏张钦夫书西铭短纸二首
杨万里（宋代）

一高一下一中央，怙恃兼侬岂别房。
撞过烟楼休劣相，秪如郎罢也无良。
遣兴
王柏（宋代）

初向坡头下，风霜入鬓毛。
味长濡竹简，焰短沃兰膏。
家与人俱瘦，年随气转高。
朱颜无药驻，窗下勿徒劳。
新年杂兴八首 其五
林光（明代）

红白株株更间黄，也怜颜色也怜香。道人不是栽花手，春雨年年此际忙。
题稙庵
陈掞（宋代）

季鹰雅志本江湖，胡为入洛诚计疏。
一杯莼羹入归梦，岁晚仅饱松江鲈。
何如王郎十亩宅，一生江头枕江碧。
西风落日弄烟波，却笑陶朱计然策。
我来访君春已深，江花江柳翻绿阴。
相攜三径拾瑶草。为问客来何苦心。
固知此事君计得，我被微官苦相逼。
劝君谨勿语弹冠，便恐纷纷北山檄。
送进士高枢拱辰
石介（宋代）

韩门有李汉，柳氏得晦之。
其道卒无患，二子为藩离。
吾才诚驽弱，十年空孜孜。
韩阃与柳阈，岂敢辄潜窥。
二氏方肆行，斯文日已衰。
手持万丈斧，欲往断其枝。
以次及根柢，使不复蕃滋。
高生吾之壻，乃肯从吾为。
示我文一编，言辞不葳藤。
翅羽虽尚短，已去磨尾箕。
气力虽未全，已能搏蛟螭。
吾日觉老大。韩柳难企斯。
吾子年始壮，勇若熊与羆。
李汉不足慕，晦之当并驰。
兰舟纪遇 其一
孙原湘（清代）

半欲天晴半未晴，百禽呜处变春声。树离圆峤珠先落，月见方诸水自生。

爱极翻教成怨恨，悟来始悔忒聪明。无情最是堤边柳，眼看桃花带雨倾。
春雨谣
张耒（宋代）

晚云欲著树，中夜一犁雨。老农呼子孙，力作莫辞苦。

风吹润土如炊香，烹鸡为黍饷南冈。我知圣人在明堂，元年已是丰年祥。
雨里问讯张定叟通判西园杏花二首 其一
杨万里（宋代）

白白红红一树春，晴光炫眼看难真。无端昨夜萧萧雨，细锦全机卸作茵。
仕宦不得意二首 其二
郑鹏（明代）

仕宦不得意，归来食无鱼。平生黎蚬肠，不羡甘与腴。

古人曲肱乐，疏食饮水馀。肯为区区者，顿使初心渝。
题霏香亭
耶律铸（宋代）

为延花事带香霏，弥月兼旬醉不归。休道未知今日是，当知四十九年非。
题云起亭
许及之（宋代）

云起有真意，水穷无尽心。盘洲宁涸泽，天下要甘霖。
和徐伯远见寄三首
王之道（宋代）

新炊香软桃花红，蕲州竹簟初出筒。
老翁易饱更甘寝，便便一觉南窗风。
鸟窠赞
释普济（宋代）

道高德高名愈高，问佛法而吹布毛。
不是寻棠闲啐啄，飞出凤儿宽鹊巢。
句
蔡楙（宋代）

竹静深留月，花多不辨香。
送范仁叟解褐西归并简定叟
吴泳（宋代）

子馆於予恰九春，临分更欲问云津。
良心易放当持敬，精交无穷要汲新。
刍狗科名应是梦，貂蝉宦业竟成尘。
世间公议难磨灭，第一还须作好人。
虞美人 代儿寿黄靖州
韩淲（宋代）

晓来一阵催花雨。正桃李、横塘处。笙歌帘幕燕莺喧。春在人间不老、谷城仙。

潇湘图画迎千骑。襦裤欢声起。功名风虎庆云龙。更看万钉横带、系金狨。
游梁溪
柯潜（明代）

何以消烦暑，临流坐石台。尘教风扫去，杯付水传来。

一鸟鸣芳树，群鱼戏碧苔。澄怀浩无际，欲去又迟回。
秀水道中
李中简（清代）

越水不生烟，吴云时作雨。纡余引孤兴，窈窕难具举。

绿塍稻穗垂，芳溆菱花聚。桑柘蔼芊芊，庐舍各有主。

晚莲尚含房，姽婳依静渚。岂无好句投，欲采惭莽卤。

孤鸿天际来，万里伤毛羽。鸬鹚不同梦，中夜起沙浦。

风露悄空江，含凄听柔橹。
出乡
陈炎（宋代）

笋舆摇兀去程赊，岭路羊肠狭且斜。
只见万山迷眼界，正无多地看人家。
当庭锄土栽桑柘，成级开田种麦麻。
可喜此邦皆务实，学儒学稼是生涯。
代睿子怀玉尺弟
王端淑（清代）

凋残花萼失芳丛，嗟尔天涯我孰同。鸿雁序离悲夜月，鹡鸰诗孰泣东风。

萦牵梦隔西江杳，沦落音难越水通。景物触怀思切切，何时携手叹飘蓬。
偈颂七十六首
释师观（宋代）

梵志翻著袜，是人皆道错。
宁可刺你眼，不可瘾我脚。
莫莫，醍醐上味，
翻成毒药。
和唐韦相国盛山十二咏 其十 胡芦沼
韦骧（宋代）

沼有胡芦状，成非疏凿功。霄澄星月影，彷佛似壶中。
哀光禄王卿二首 其二
刘摰（宋代）

义直中能恕，才高气不矜。众人疑白璧，吾道信朱绳。

勋业无天命，文章有子兴。冥冥何可诘，万古一丘陵。
抱一庐绎志
王问（明代）

上古一真人，容若春华敷。
忧乐通四时，动止常于于。
登高靡为通，入水不能濡。
问之胡能尔，涵神同太虚。
下士晚闻道，山中来结庐。
苫茅蔽风雨，斩荆揉为枢。
委形寄虚榻，阖户动旬余。
寒梅倚清艳，素心自如如。
情知无因触，悠然返其初。
谢松野叔赠诗用首句惊舟出瞿塘还有平流安十
罗公升（宋代）

君字若修竹，潇洒风雨秋。
君诗若轻帆，沧海万斛舟。
快读意自醒，痼疾一剂瘳。
细读殊味益，汲井百丈忧。
卜算子·咏梅
陆游（宋代）

驿外断桥边，寂寞开无主。已是黄昏独自愁，更着风和雨。(着 同：著)
无意黄争春，一任群芳妒。零落成泥碾作尘，只有香如故。
送李将军还中宿
伍瑞隆（明代）

以我穷途泪，洒君离别衣。虽非旧相识，岐路惜分飞。

碧岭将军第，红泉处士矶。秋风峡山里，能为倚荆扉。
琼林苑御筵奉诏送文太师致政归西都四首 其一
陆佃（宋代）

车后鹓鸾随剑履，帐前貔虎拥旌旄。星环紫极三阶正，鳌立青天一柱高。

上苑金杯新锡饯，下都银钥旧均劳。重来更捧宸章烂，华衮何如玉字褒。
登龟山上方寺
宋庠（宋代）

双树遗真宇，青鸳切紫氛。
路盘千岭出，钟逼九天闻。
林影随崖断，泉声遇石分。
晓风先得日，春崦易藏云。
佛果当轩落，仙苗护砌薰。
客尘聊自拂，稽首贝多文。
送汾西高长官
刘攽（宋代）

尧风远以深，千载殊未央。寥寥蟋蟀诗，在晋谓之唐。

今君试宰邑，正复汾一方。民社非不荣，腰有铜墨章。

安得六七十，而非诸侯邦。翳翳桑麻区，鸡犬音相望。

因俗固易治，学古子所长。勿嗤俭以勤，葛屦从履霜。

期年会有成，坐见鸣凤翔。吾知尹翁归，治迹由平阳。

远道怅分手，游子怀故乡。离群以索居，愧惭参与商。
寄陈安道同年
韦骧（宋代）

执别都门四见春，悠悠吴越断音尘。尔来虽幸官居近，所得唯蒙手翰频。

折桂交游三纪外，系匏踪迹两溪滨。未能把酒论离阔，聊寄篇章托去鳞。
醉蓬莱·把东南温厚
李曾伯（宋代）

把东南温厚，天遣西来，试薰风手。一佛人间，与峨眉长久。玉帐旌旗，金城鼓吹，笑乌奴歌酒。狐兔烟清，貔貅月淡，凯音新奏。元祐明时，中朝司马，记得边人，岁问安否。勋业如今，□□□□□。公衮沙堤，归来无恙，有西湖花柳。更借当年，一龟一鹤，伴千秋寿。
紫溪庄舍读癸丑壁间旧题转眼忽十八年同游十
刘学箕（宋代）

念昔童稚，汎然若舟。
惟我与君，孤诣同修。
博文约礼，匪遨匪游。
子方盛年，遽赴玉楼。
点绛唇（内子生日）
周紫芝（宋代）

人道长生，算来世上何曾有。玉尊长倒。早是人间少。

四十年来，历尽闲烦恼。如今老。大家开口。赢得花前笑。
木兰柴
王维（唐代）

秋山敛余照，飞鸟逐前侣。
彩翠时分明，夕岚无处所。
羊城八景 其五 大通烟雨
区大相（明代）

江上日烟雨，禅林渺何许。磬声时一闻，不见僧行处。
送王经历之羽林
刘绘（南北朝）

君不见玉关连日羽书飞，为报骄胡不解围。
云沙压塞迷宣府，烽火连营照武威。
将军折节延筹策，谋客盱衡论握机。
旌旆摇摇出凤京，日光尘色壮君行。
玄月飞霜开玉帐，黑山乘月动金钲。
长驱已见嫖姚将，画计今传阮瑀名。
少年我重孙吴略，常忆临戎度沙漠。
跃马生禽老上归，弯弓仰射旄头落。
只今送君气转腾，始觉雄心未销铄。
我有龙文宝剑名，湛卢欲得单于颈血涂。
雪花片片未曾试，把君仗之西击胡。
男儿立功岂必上麟阁，不报君仇非丈夫。
和余时中元夕二首
王之道（宋代）

罗绮行歌夜，杯盘坐笑春。
舞衫催急管，步障拥佳人。
灯火珠星粲，楼台璧月新。
传柑良可乐，黼座玉音亲。
伊州三台令
杨韶父（宋代）

水村月淡云低。为爱寒香晚吹。瘦马立多时。是谁家、茅舍竹篱。

三三两两芳蕤。未放琼铺雪堆。只这一些儿。胜东凤、千枝万枝。
出北门记所见二首 其一
赵蕃（宋代）

浮云冒山顶，横碧门与直。所嗟篮舆驶，令我头屡侧。

前瞻亦何有，浮图梯七级。彷佛记遗基，当年居皖伯。
颂古五首 其三
释惟照（宋代）

梨华一枝春带雨，金色头陀笑不语。龙宫海藏月明前，织女姮娥相对舞。

笑者笑，舞者舞。十方无虚空，大地无寸土。
石城夜赋
陈与义（宋代）

初月光满江，断处知急流。
沉沉石城夜，漠漠西汉秋。
为客寐常晚，临风意难收。
三更柁楼底，身世入搔头。
复吴秘正五诗
陈造（宋代）

作宰古尚教，宓齐但横琴。
唐吏犹易为，读书或松林。
一从来海濒，琴书暗尘侵。
俗有只今异，鞭扑违寸心。
万竹陈兄伯仲相过
释居简（宋代）

伯埙曾奏雅，仲氏又同参。眼白难为俗，衫青定出蓝。

缀虫灯剪娄，谈麈鼎分三。寂寞空山曙，无从驻两骖。
踏莎行·衾凤犹温
张先（宋代）

衾凤犹温，笼鹦尚睡。宿妆稀淡眉成字。映花避月上行廊，珠裙褶褶轻垂地。
翠幕成波，新荷贴水。纷纷烟柳低还起。重墙绕院更重门，春风无路通深意。
谒梓潼庙访黄薜泉试茶
王遂（宋代）

居然三伏景，宛若九秋凉。
苍翠瞻神力，熉黄烛夜光。
龙眠安旧隐，萤冷近书堂，
不为看黄薜，吹来稻欲香。
山居约马自牧同隐
王称（宋代）

卜筑远嚣尘，松泉落涧滨。山云常共醉，海月不羞贫。

看竹琴留客，寻芝鹿傍人。露巾裁落芰，野饭荐香芹。

树变啼园鸟，溪游纵壑鳞。蕙床眠薄暝，桂酒赏芳春。

入社高僧共，寻山短屐频。市城能扫迹，迟尔结为邻。
丙子元日三首 其三
刘摰（宋代）

遥想千冠佩，朝元太极天。鸣鞘开殿户，索扇起炉烟。

庆事通祥表，和声入乐悬。江湖祝尧意，仁寿万斯年。
御沟十六韵
吴融（唐代）

一水终南下，何年派作沟。穿城初北注，过苑却东流。

绕岸清波溢，连宫瑞气浮。去应涵凤沼，来必渗龙湫。

激石珠争碎，萦堤练不收。照花长乐曙，泛叶建章秋。

影炫金茎表，光摇绮陌头。旁沾画眉府，斜入教箫楼。

有雨难澄镜，无萍易掷钩。鼓宜尧女瑟，荡必蔡姬舟。

皋著通鸣鹤，津应接斗牛。回风还潋潋，和月更悠悠。

浅忆觞堪泛，深思杖可投。只怀泾合虑，不带陇分愁。

自有朝宗乐，曾无溃穴忧。不劳夸大汉，清渭贯神州。
玉阆风书院偶题
盛烈（宋代）

岁事从他沸似糜，小窗挂起只看诗。
不知那树梅先谢，一片香飞入砚池。
有感
张九成（宋代）

日月不知久，优游萧寺居。
腊月三十日，方惊岁又除。
如此度九三，终朝乐有余。
后圃剩寒菜，水南多美鱼。
饭罢亦何为，北窗工读书。
兴来或意倦，玉轴时卷舒。
傍人多失笑，谓我何迂疏。
巍然王公门，胡不曳长裾。
酬张卿夜宿南陵见赠
李白（唐代）

月出鲁城东，明如天上雪。鲁女惊莎鸡，鸣机应秋节。

当君相思夜，火落金风高。河汉挂户牖，欲济无轻舠.

我昔辞林丘，云龙忽相见。客星动太微，朝去洛阳殿。

尔来得茂彦，七叶仕汉馀。身为下邳客，家有圯桥书。

傅说未梦时，终当起岩野。万古骑辰星，光辉照天下。

与君各未遇，长策委蒿莱。宝刀隐玉匣，锈涩空莓苔。

遂令世上愚，轻我土与灰。一朝攀龙去，蛙黾安在哉。

故山定有酒，与尔倾金罍。
送贺秘监归会稽诗
李岩（唐代）

远节忘荣趣，全真悟道微。登朝四皓客，辞老二疏归。

圣主钦玄德，台臣饯羽衣。丹丘不可接，凫舄几时飞。
述怀
朱熹（宋代）

夙尚本林壑，灌园无寸资。始怀经济策，复愧轩裳姿。

效官刀笔间，朱墨手所持。谓言殚蹇劣，讵敢论居卑。

任小才亦短，抱念一无施。幸蒙大夫贤，加惠宽箠苔。

抚己实已优，于道岂所期。终当反初服，高揖与世辞。
半方壶诗
李新（宋代）

讘人未得老三山，半作方壶忆夜坛。鹤本令威来汉表，凤翔萧史下琼栏。

到门佳客双凫落，入座清风六月寒。破灶黄金已无数，定知云翼说烧丹。
夜飞鹊
赵以夫（宋代）

微云拂斜月，万籁声沈。凉露暗坠桐阴。蛾眉乞得天孙巧，愔愔楼上穿针。佳期鹊相误，到年时此夕，欢浅愁深。人间儿女，说风流，直到如今。
河汉几曾风浪，因景物牵情，自是人心。长记秋庭往事，钿花翦翠，钗股分金。道人无著，正萧然、竹枕綀衾。梦回时，天淡星稀，闲弄一曲瑶琴。
恒岳晨望有怀
李夐（唐代）

二仪均四序，五岳分九州。灵造良难测，神功匪易酬。

恒山北临岱，秀崿东跨幽。澒洞镇河朔，嵯峨冠嵩丘。

禋祠彰旧典，坛庙列平畴。古树侵云密，飞泉界道流。

从官叨佐理，衔命奉珍羞。荐玉申诚效，锵金谅有由。

郊原照初日，林薄委徂秋。塞近风声厉，川长雾气收。

他乡饶感激，归望切祈求。景福如光愿，私门当复侯。
高宗郊前朝献景灵宫二十一首 其六 圣祖位奉玉币用《灵安》。
郊庙朝会歌辞（宋代）

上灵始祖，云景元尊。严祀夙展，六乐朱轩。明玉之洁，丰帛之温。

畅乃继序，承德不愆。
咏史下·司马宣王
陈普（宋代）

蒋琬费祎亦如虎，孙权天险据江湖。
曹年石马来何暮，也畏平沙八阵图。
边思
杨衡（唐代）

苏武节旄尽，李陵音信稀。梅当陇上发，人向陇头归。
题窗前松竹因自号松竹主人
胡天游(元)（元代）

王官鳞鳞，多士振振。
主人开窗，如见大宾。
有琴无弦，歌以娱客。
清风徐来，如和金石。
停歌推琴，请为客箴。
毋爽尔节，毋虚乃心。
客谢主人，勿剪勿伐。
同坚岁寒，誓保霜雪。
旧将
杨亿（宋代）

平生苦战忆山西，抚剑临风气吐霓。
戟户当衢容驷马，髯奴绕吐列生犀。
新丰酒满清商咽，武库兵销太白低。
髀肉渐生衣带缓，早朝空听汝南鸡。
偶作
辛弃疾（宋代）

至性由来禀太和，善人何少恶人多。
君看泻水着平地，正作方圆有几何。
翌日对客雨中再和
魏了翁（宋代）

风雨盲程不少宽，告焉藐藐似殷顽。
苦於风月佳时竞，甘向云霓望处悭。
天角自从盈里缺，人心正要用时閒，
浩然此乐无时极，应笑徽之兴尽还。
问讯东霞李师
王洋（宋代）

烘林日动云霞杂，绕坐香通兰惠分。
一局仙棋春院闭，不教声利世间闻。
秋夜行舟
黄梦鸿（明代）

望断青山夕照残，飘然一叶度更阑。波浮皓月涛声细，帘入清风露气寒。

明灭渔灯依极浦，参差雁影落前滩。升平不用刘琨舞，行路空嗟世上难。
满江红（重阳赏菊，时予已除代）
叶梦得（宋代）

一朵黄花，先催报、秋归消息。满芳枝凝露，为谁装饰。便向尊前拚醉倒，古今同是东篱侧。问何须、特地赋归来，抛彭泽。

顺首去，年时节。开口笑，真难得。史君今郡更，自成行客。霜鬓不辞重插满，他年此会何人忆。记多情、曾伴小阑干，亲攀摘。
霜叶飞·故宫秋晚馀芳尽
佚名（宋代）

故宫秋晚馀芳尽，轻阴闲淡池阁。凤泥银暗玳纹花，卷断肠帘幕。渐砌菊、遗金谢却，芙蓉才共清霜约。半弄蕊、冰绡波浅，拂胭脂、翠琼连并雕萼。应是曾倚东君，纵艳姿轻盈，映损丹杏红药。旋成深妒，判与西风，任从开落。况衰晚、渊明意薄。重阳羞对吟酌。待说与江梅，早傅粉匀香，慰伊萧索。
九华山
袁甫（宋代）

天河秀出九芙蓉，白也诗词信是工。
我欲依然名九子，人情山意两融融。
淮阴市
沙张白（清代）

报辱犹官尉，酬恩忍见疑。区区酬报意，或冀汉皇知。
丹桂尽开因思去岁从驾宴赏之盛
李洪（宋代）

清跸当年从紫皇，绛霄丹桂进霞觞。
梦回犹记钧天奏，一族红云绕赭黄。
赠闾丘处士
李白（唐代）

贤人有素业，乃在沙塘陂。
竹影扫秋月，荷衣落古池。
闲读山海经，散帙卧遥帷。
且耽田家乐，遂旷林中期。
野酌劝芳酒，园蔬烹露葵。
如能树桃李，为我结茅茨。
寒食开园
韩琦（宋代）

名园民喜及时开，聊慰群心共一杯。美酒众忘深巷陌，好花生值恶风埃。

游人尽陟春台去，尺雨宜苏旱岁来。病守当筵谁会得，不听钟鼓只听雷。
将至登州
韦骧（宋代）

长途冉冉马萧萧，风势横来带雪飘。雁队去成铧觜阵，蚁樽行向剑头挑。

气清肝膈诗还健，寒切肌肤酒易消。顾我不才无寸补，徒瞻使骑旆旌摇。
望行人
姚宽（宋代）

戍客久不归，生死关山道。
出寒入塞云，长亭短亭草。
梦断玉阶人，愁深花欲老。
庭树起秋风，寄衣当及早。
翠微山居诗 其六
释冲邈（宋代）

老来欲觅人间物，须向红尘问世人。莫怪山僧无扫帚，都缘行处不生尘。
荆州即事药名诗八首
黄庭坚（宋代）

前湖後湖水，初夏半夏凉。
夜阑乡梦破，一雁度衡阳。
枫桥夜月行送友人张逢吉自金陵归吴省墓
史谨（明代）

石头城西白鹭洲，楼船朝发江雨收。汀花岸草竞春色，山鸟雨雨鸣钩辀。

把酒看山下吴会，东风吹花拂旌旆。长洲苑外见枫桥，彷佛沧溟露鳌背。

夜倚阑干玩明月，二十年来几圆缺。今夕重过一惘然，月还如旧形容别。

桥边萧萧数株柳，月挂梢头夜方久。当时张继已无闻，惟有华鲸月中吼。

东望先茔片云隔，九峰如剑参差碧。君今祭扫向云深，清梦还临凤池侧。
广陵登福缘佛阁 其一
钱谦益（清代）

危楼切太空，尘壒俯冥濛。度世香镫里，降魔应哭中。

上方三界在，八表一云同。铃铎人天语，如闻替戾风。
题蔡烓主簿诗卷 其一
刘克庄（宋代）

诗作平生祟，因而废不为。君豪频挑战，吾老怯交绥。

哨骑来无定，纲船发尚迟。日长无职事，半是撚髭时。
春日杂兴十首
秦观（宋代）

艺籍燔祖龙，斯文就沦丧。
帝矜黔首愚，诸巂出相望。
扬马操宏纲，韩柳激颓浪。
建安妙讴吟，风概亦超放。
玉绳带华月，艳艳青冥上。
奕世希末光，经纬得无妄。
儿曹独何事，诋斥几覆酱。
原心良自诬，猥欲私所尚。
螳螂拒飞辙，精卫填溟涨。
咄咄徒尔为，东海固无恙。
鵷鸾日雕灭，黄口纷冗长。
投袂睇层霄，兹怀谁与亮。
南楚怀古
刘长卿（唐代）

南国久芜没，我来空郁陶。君看章华宫，处处生蓬蒿。

但见陵与谷，岂知贤与豪。精魂托古木，宝剑捐江皋。

倚棹下晴景，回舟随晚涛。碧云暮寥落，湖上秋天高。

往事那堪问，此心徒自劳。独馀湘水上，千载闻离骚。
内河 其二
李叔与（宋代）

隔岸青松数百株，柳阴阴处结茅庐。溪翁有此不知趣，乞与诗人作退居。
畴依
王柏（宋代）

圣道不行，自周公殁。
圣学不传，由孟子卒。
上无善治，下无真儒。
章句训诂，煨烬之余。
十四夜都司席上饯光禄屠公分赋四首
江以达（明代）

琼玖相要结，光辉比明月。
佳期倏弦望，昭质匪圆缺。
云裾振丹倏，章甫滞诸越。
忘年感绸缪，揆予伤薄劣。
所期峻明德，离合弦与括。¤
避地椒历
黄镇成（元代）

邻家急相报，且往椒历山。登陟如猿猱，合沓同跻攀。

远近火烟起，指点望城间。椒历不可住，迫晚登孱颜。

夜宿草树中，露下山气寒。
圣寿山休暑
曹文晦（元代）

桐相山西暑气微，碧萝凉吹透絺衣。岩前倚杖看云起，松下横絺待鹤归。

白眼看人多变态，青云得路有危机。下方风浪休回首，深闭柴门到夕晖。
题度支杂事典庭中柏树
骆浚（唐代）

干耸一条青玉直，叶铺千叠绿云低。

争如燕雀偏巢此，却是鸳鸯不得栖。
送连庶
宋祁（宋代）

之子远参卿，劳劳千里行。
素衣因客变，华发看秋生。
遇鲤频为讯，逢蒪试作羹。
尘埃半通绶，何地免将迎。
浙西李尚书奏毁淫昏庙
徐凝（唐代）

传闻废淫祀，万里静山陂。欲慰灵均恨，先烧靳尚祠。
感秋杂兴十解 其一
周密（宋代）

清映临澄渊，孤啸跻绝岭。片云开太虚，约略见秋影。

铦飙刮浮翳，洗此玉万顷。飞冰点空青，淅洒发深省。
初秋寄成都宋推府
明沈宣王（明代）

关河西极目，山迥地连空。
乡思牵梅柳，家书托雁鸿。
繁云悬鸟道，瘴雾失蚕丛。
坐听鸣笳远，悠然慷慨中。
送化士
释慧空（宋代）

一偈普送诸人，诸人同乘一偈。持遍万户千门，个个不落第二。

有则直是当阳，无则极难回避。有无二彼俱收，丹山与汝巴鼻。
同湘灵苍略远度集饮瑶星松风阁
周在建（清代）

江远轩窗静，登楼逸兴同。高歌惊鹤梦，落日醉松风。

白社人还聚，青山意不穷。笑看鸦影乱，城市晚烟笼。
送傅御史归省
李舜臣（明代）

江汉滔滔制节繁，榴花五月映归轩。身边凤字供亲寿，阶下骢鞍荷主恩。

杖屦旧称君子德，诗书今并母仪论。东南若到称觞日，定有葱烟上里门。
己巳避寇将适羊城舟抵桂华兵阻未达用李嘉祐京口旅泊诗首句发引率成十首 其二
韩殷（明代）

移家避寇逐行舟，对泣风前类楚囚。总为浮云能蔽日，更无鹰隼与高秋。

山牵别恨和愁断，树失河声绕郡流。日暮长堤更回首，云山漫漫使人愁。
临江仙·寒柳
纳兰性德（清代）

飞絮飞花何处是，层冰积雪摧残，疏疏一树五更寒。爱他明月好，憔悴也相关。
最是繁丝摇落后，转教人忆春山。湔裙梦断续应难。西风多少恨，吹不散眉弯。
庐山石镜
鲍溶（唐代）

东岩采薇人，岩际朝见月。怪堕幽萝间，非时更澄彻。

绿萝就玉兔，再与高鸟歇。清光照掌中，始悟石上发。

谁传阴阳火，铸此天地物。深影藏半山，虚轮带凝雪。

早回谢公赏，今遇樵夫说。白日乘彩霞，翩翩对容发。

我图辨鬼魅，信美留烟阙。形神乍相逢，竟夕难取别。

如其终身照，可化黄金骨。
尹君有三孙甚怜爱诗以赠之
屈大均（明代）

君里亦西豪，人才两代高。儿生珠子树，父与凤凰毛。

不以龙孙小，而忘燕翼劳。家声承乃祖，青琐更分曹。
第一百七十四
文天祥（宋代）

仰看八尺躯，不要悬黄金。
青青岁寒后，乃知君子心。
烹茶
陆游（宋代）

麴生可论交，正自畏中圣；年来衰可笑，茶亦能作病。
噎呕废晨衰，支离失宵瞑。
是身如芭蕉，宁可与物竞。
兔瓯试玉尘，香色两超胜。
把玩一欣然，为汝烹茶竟。
磷火
徐兰（清代）

土雨空蒙著衣湿，磷火如萤飞熠熠。须臾散作星满天，空际如闻众声泣。

有火独明必鬼雄，众鬼吐焰无其红。约束群磷共明灭，无乃昔日为元戎。

别有火光黑比漆，埋伏山坳语啾唧。鬼马一嘶风乱旋，千百灯从暗中出。

电声闪闪两军接，狐兔草中皆震慑。一派刀声不见刀，髑髅堕地轻于叶。

血过千年色尚新，那知白骨化烟尘。新鬼日添故鬼冷，无复寒衣送远人。
笛
吴殳（明代）

胡床数弄渺难踪，只有清疏景物同。几片晓梅江岸月，一行秋雁墅楼风。

却愁猿骨侵人籁，更叹《龟兹》误国工。那得中郎来仰卧，会稽千亩正丛丛。
颂古四首 其一
释守净（宋代）

析尽尸骸没一些，从兹遍界是那吒。直饶见得无纤翳，未免重添眼里花。
题尚书余襄公西园
祖无择（宋代）

台阁清风正凛然，归休车骑曲江边。
及亲已具三牲养，负郭新添二顷田。
莱子长年荣彩服，卫公雅意乐平泉。
官闲道在心无闷，惟惜光阴事简编。
题云安下岩
令狐庆誉（宋代）

地远尘寰绝点埃，悬崖屈曲寄层台。
山头玉溜随檐滴，岩下金容就石开。
寺影不妨流水过，松香长逐好风来。
遍游未尽无穷景，为报舟人且莫催。
次韵朱李二君见寄二首
秦观（宋代）

东阡北陌坐淹时，偶为高风振羽仪。
十丈莲花开处远，三年楮叶刻成迟。
鬓毛但速安仁老，钱粟难输曼倩饥。
尚赖故人遥省忆，发挥春色有新诗。
春日答诸耆旧过草堂小饮次周岐瑞韵
黄佐（明代）

粤王城北草堂深，南极群仙喜共临。松石友朋叨作主，云山韶濩自成音。

鸥边梅蕊波间玉，鸟外杨条日下金。莫笑野人畦菜少，满前生意合开襟。
次韵戴帅初以水涨不及赴茂林醵饮重午
陈著（宋代）

回头林谷已云迟，心不怀疑遁自肥。
有菊可寻方觉是，无根自药岂吾非。
危时一醉便为福，好客相过莫放归。
欲吊湘累波浩渺，但须珍重芰荷衣。
阴雨六韵
项安世（宋代）

滨水地钟湿，关门时过春。读书无气力，看字费精神。

阴雨便高枕，泥涂阻故人。小诗随意就，情话与谁亲。

返照轻霞出，明朝霁色新。辛勤愧田父，江上晚耕匀。
观宁子仪朝奉山堂诸石三绝 其三
吕本中（宋代）

知公心似山堂石，误落人间几案间。今日风光已相负，看朱成碧未能还。
问月堂酌别
范成大（宋代）

半明灯火话悲酸，此会情知後会难。
四海宦游多聚散，一生情事足悲欢。
鬓丝今夜不多黑，酒量彻明无数宽。
醉梦登舟都不记，但闻风雨满江寒。
鹧鸪天
曾觌（宋代）

故乡寒食醉酡颜。秋千彩索眩斓斑。如今头上灰三斗，赢得疏斓到处闲。

钟已动，漏将残。浮生犹恨别离难。镬汤转作清凉地，只在人心那样看。
咏史寄毛德修
赵鼎臣（宋代）

将军舍下雀罗宽，骠骑营前万马攒。冷暖不随时俗变，古今惟有一任安。
集高亭
高文虎（宋代）

山亭十月晏温朝，倚槛一声婆饼焦。
舌涩力微寒气早，不成清亮却成娇。
天台道中作
车柏（清代）

炎威无著处，路与鸟飞平。山气自为雨，松涛不记程。

寺依高岸耸，桥逐小溪横。怅望遥峰外，朱霞几点明。
小港渡者
周容（清代）

庚寅冬，予自小港欲入蛟川城，命小奚以木简束书从。时西日命山，晚烟萦树，望城二里许。因问渡者：“尚可得南门开否？”渡者孰视小奚，应曰：“徐行之，尚开也； 速进，则阖。”予愠为戏。趋行及半，小奚扑，束断书崩，啼，未即起。理书就束，而前门已牡下矣。予爽然思渡者言近道。天下之以躁急自败，穷暮而无所归宿者，其犹是也夫，其犹是也夫！
与部使同游司空山
吴居厚（宋代）

王官身已达，所悦多纷华。
区区朝与市，轻暖事穷奢，
我公味沖澹，止乐山水嘉。
肩舆靡厌寻，谢兴无津涯。
杖藜适意游，野径穿迂斜。
回忆挂冠时，息此避喧哗。
骨相有神仙，得道成全家。
遗迹富览观，高步淩烟霞。
静中白日长，玉宇清风赊。
睹兹神圣迹，喟然兴叹嗟。
春晚一首约同志泛舟
陈傅良（宋代）

匆匆春事竟如何，问讯庭前手种花。
又送行人又风雨，半为芳草半泥沙。
橘香通国今无恙，梅实於人晚理佳。
莫放此春齐去盖，夜深愁听一池蛙。
万寿寺牡丹
翁承赞（唐代）

烂熳香风引贵游，高僧移步亦迟留。

可怜殿角长松色，不得王孙一举头。
答故人
白居易（唐代）

故人对酒叹，叹我在天涯。见我昔荣遇，念我今蹉跎。

问我为司马，官意复如何。答云且勿叹，听我为君歌。

我本蓬荜人，鄙贱剧泥沙。读书未百卷，信口嘲风花。

自从筮仕来，六命三登科。顾惭虚劣姿，所得亦已多。

散员足庇身，薄俸可资家。省分辄自愧，岂为不遇耶。

烦君对杯酒，为我一咨蹉。
四怨三愁五情诗十二首。五情
曹邺（唐代）

野雀空城饥，交交复飞飞。勿怪官仓粟，官仓无空时。
偈颂五十一首 其四十九
释道冲（宋代）

四九三十六，夜眠如露宿。冻杀无位真人，走入冰池里浴。
隐求斋 其二
林汝砺（宋代）

朝同猿鸟吟，暮与麋鹿游。吾生有良愿，舍此当安求。
谢王尔瞻尔中惠诗
陈藻（宋代）

兄弟初年事网山，髭须未出正童颜。我方盛壮今羸老，多谢新诗叙旧欢。
和鲁成之兄弟见谢
韦骧（宋代）

新文来复数，旧观顿然还。愿助群锋锐，那惭砥石顽。

辞豪虽欲抑，理属不容删。废懒幡多愧，衰迟近学山。
水仙花分韵得鸿字
刘学箕（宋代）

借水开花体态丰，获畦寒日玉珑璁。
素槃黄珏清尊并，绿箸青簪白发同。
楚楚凌波明振鹭，翩翩遵渚洁飞鸿。
断肠莫赋招魂句，我政怜渠趣未穷。
和泾川公纳凉以五平属上去入声作三诗 其二
顾璘（明代）

劳劳南州符，讵遂闭户卧。休衙经旬居，茂树恣意坐。

生涯嗟蓬飘，世事付甑破。民忧疮弥深，岁序梦易过。

江鸥邀东还，戏棹见万个。长风驱洪波，聚散互荡簸。

高人逃深岩，静啸厌众和。阳城何其愚，计驾奏下课。
剪金花一首和陶掾
韦骧（宋代）

花神委曲竞光阴，特向低丛剪寸金。买断园林初夏景，竟教蜂蝶慰寒心。

玲珑圆影风前舞，寂寞红芳雨后深。稚子知名不知实，采之掷地听馀音。
花酒令
佚名（宋代）

花酒。是我平生结底亲朋友。十朵五枝花，三杯两盏酒。休问南辰共北斗。任从他鸟飞兔走。酒满金卮花在手。且戴花饮酒。
和周繇（一作和周繇广阳公宴嘲段成式诗）
温庭筠（唐代）

齐马驰千驷，卢姬逞十三。玳筵方喜睐，金勒自遪邅。
堕珥情初洽，鸣鞭战未酣。神交花冉冉，眉语柳毵毵。
却略青鸾镜，翘翻翠凤篸。专城有佳对，宁肯顾春蚕。
新春次黄恪翁韵 其一
周讷（明代）

谋身长以百年期，身外閒愁总不知。静掩重门惟听雨，旋拈秃笔谩敲诗。

鸟啼隔树初调舌，花发当窗渐满枝。笑对阳春歌一曲，深杯同乐太平时。
题王才臣南山隐居六咏·南谷
杨万里（宋代）

我生本南溪，我长寓南谷。
是子底无良，夺我谷中菊。
绿萼梅
姜夔（宋代）

黄云随袜知何处，招得冰魂付北枝。
金谷楼高愁欲坠，断肠谁把玉龙吹。
寄孙元忠 其十
孔平仲（宋代）

独立缥缈之飞楼，更有澄江销客愁。无边落木萧萧下，万里风客接素秋。

天青小城捣练急，渔翁暝踏孤舟立。嫩蕊浓花满目斑，临风三嗅馨香泣。
无尽藏
韩淲（宋代）

善继人之志，肯堂思其艰。此意自无尽，风月敬亭山。
采桑子（秋日丁香）
王炎（宋代）

一番飞次春风巧，细看工夫。点缀红酥。此际多应别处无。

玉人不与花为主，辜负芳菲。香透帘帏。谁向钗头插一枝。
会昌观小集呈坐上诸文友
叶适（宋代）

兹邦异气侯，十月阳屡暴。
清霜云几何，累日困袢燠。
病羸谙冷暖，衣屨迷单复。
上印自悬车，来谂蒙击毂。
东池属草创，斤斧声未缩。
野蔓翳前庭，中函数株菊。
呼锄不受柄，善恶忧两覆。
宾筵煨苦蓣，怜我岁不熟。
诸豪蔼时彦，灵美竞龟玉。
学山留一尘，到海空百渎。
惭无歌舞伴，漫有鍼石勗。
意阑各东西，微月耿疎木。
禽言四首 其一
朱应辰（明代）

泥滑滑，雨霏霏。雨深没行路，泥溅游子衣。浣衣无人勿复道，天寒路黑将安归。
泸人何邦直者为安溪把截将有功不赏反得罪来惠州贫甚吾呼与饮为作此诗
唐庚（宋代）

楚人季布以勇显，鲁国朱家用侠闻。驰马弯弓臣好武，吹毛洗垢吏深文。

王孙此日谁漂母，卿子前时号冠军。满引一杯齐物论，白衣苍狗听浮云。
宿迁道中
刘台斗（清代）

江南烟色远凄迷，徐泗春山黛色齐。一夜东风芳草绿，千家淮水夕阳低。

疲驴破帽三年客，茅屋昏镫五夜鸡。谁识同时旧年少，退朝飞盖赤城西。
月到梧桐上吟
邵雍（宋代）

月到梧桐上，风来杨柳边。
院深人复静，此景共谁言。
鹧鸪天（寿福国陈夫人）
韩淲（宋代）

静乐堂中禅悦身。相家庆袭两家春。瑶池云气冲霄鹤，兰砌风标瑞世麟。

华屋邃，宝杯新。年年秋与月常明。笙箫且奏长生曲，宣劝还看送喜频。
牛田铺大雪
刘克庄（宋代）

暝色蟠空起，狞飚激地吹。
渐看云布濩，稍有霰纷披。
蔌蔌初飘云，轻轻已点墀。
居人朝未觉，客子夜先知。
巧似庄严就，匀如剪刻为。
充庭冰氏喜，缟户梁人疑。
洒密苔缄遍，擎多树压垂。
高峰迷顶踵，远渡失津涯。
窘兔低蹲草，僵禽默堕枝。
马难分牝牡，乌不辨雄雄。
倏忽斜还整，冥蒙合又离。
半埋官路堠，乱打寺廊碑。
猛势欺袍絮，寒光照鬓丝。
店荒敲尽闭，桥滑步尤危。
破釜羹霜菜，残炉燎湿萁。
废妆怜妇怯，露骭笑儿痴。
乍起毛皆蝟，深藏手亦龟。
犬惊邻吠急，鸡噤野鸣迟。
偏滞南辕路，翻思北戌时。
旌旗鸣雁塞，刁斗乱鹅池。
呵笔堪飞檄，收灯可覆棋。
暮营蒙虎卧，晓猎臂鹰随。
浴铁成何事，披簑自一奇。
空山吟忍冻，穷巷吃充饥。
授简悲才退，烘衣感气衰。
稍欣茅瘴薄，已觉麦畦滋。
病怕村茶冷，愁嫌市酒醨。
带间三十韵，聊补昔人遗。
次刘圭甫和人梅花韵
朱熹（宋代）

意行欲遍江村路，恰到诗人断魂处。梅花未肯笑春风，蔓草何须怨零露。

归来四壁无馀声，俯槛祇有寒塘青。美人邂逅一笑粲，倒影的皪疏枝横。

寸心久矣遗纷杂，不但老禅斋夏腊。此时悢悢欲何言，本根落落几难合。

走遍诸君诗卷中，西湖东阁病还同。划然长笑惊梦破，碧云散尽山丛丛。
寄因甫
刘敞（宋代）

君虽委计吏，官似宣尼公。贫贱更何恨，优游聊与同。

忘怀鸱夷酒，乘兴松江风。此亦隐柱下，何用卧隆中。
炭尽地炉危坐至夜分戏作
陆游（宋代）

短景窗易黑，长宵炉少红。
直令贫到骨，未害气如虹。
志士元谋道，儒生敢讳穷。
霜严鸡喔喔，但愧读书功。
送陈德刚舍试
刘克庄（宋代）

不消负笈趁槐黄，解褐惟于孔庙堂。
士子堵墙观矍图，公卿缙笏诵阿房。
里中巨擘推吾子，阙下诸生有此郎。
鹤发慈亲倚门待，锦标夺得早还乡。
玉华山中同裕之分韵送钦叔得归字
雷渊（金朝）

洗耳颍川水，疗饥西山薇。山川得佳客，草木生光辉。

末路风教薄，此道日巳微。相期千载事，非君谁与归。
湖山秋夕图为礼斋郭公子赋
陈琏（明代）

夕景敛馀辉，湖山喜幽寂。桂花散清芬，松树带寒色。

玉蟾天东来，下照湖水碧。群鸟栖未定，驯麋意閒适。

诗兴入冥搜，风致浩无极。何当挟飞仙，长歌溯寥泬。
偈颂一百二十三首
释祖钦（宋代）

断臂立雪，负石踏实碓。
取人心肝，克由尀耐。
护圣遮里，使不得你露面作窃，
且退且退。
遂初晚饮
葛绍体（宋代）

书叶翻风傍酒樽，庭槐清影荫黄昏。
新萤一点南窗下，来约灯花伴梦魂。
满江红
吕渭老（宋代）

笑语移时，风影乱、半帘寒日。鲜明是、晚来妆饰。共说西园携手处，小桥深竹连苔色。到如今、梧叶染清霜，封行迹。

春未透，梅先拆。人纵健，时难得。想明年虚过，上元寒食。数著佳期愁入眼，雨珠零乱梨花湿。任翠鬟、欹侧背斜阳，鸣瑶瑟。
次韵王居卿提刑游云门山
赵抃（宋代）

千里峥嵘到忽平，兀然如觉梦魂醒。石通幽室心生白，径拥寒云步入青。

一水下窥疑绝线，两山前列似开屏。重城归去仍堪喜，岁稔人家户不扃。
挽潜斋王枢相
王柏（宋代）

总角思先友，同宗丽泽传。
典刑诸老尽，文献旧家全。
交道从公晚，知音去我先。
渊源谁与遡，愁绝伯牙弦。
赠朱仁甫
熊禾（元代）

九州四海文公书，千秋万古文公祠。
文公之祠何所始，考亭云公与武夷。
建安城中一亩地，桓桓寝广世守之。
时人拟作曲阜宅，表章何代坏者谁。
鲁余宫室已壮丽，广地何必取此为。
鲋池藏书抱祭器，间关之际亦可悲。
斯人今代不复见，为公故宅三嘘欷。
玄孙适此相邂逅，剧谈往事无休期。
别来已是二十载，城府之事了不知。
但闻祠堂旧基址，势家亭馆今巍巍。
东边自是子住处，一枝不许鸟鹊栖。
成都閟宫思丞相，通泉书室记□□。
斯文所係岂止此，经从此地空涟洏。
百年公论会有定，文公之后人见知。
子行定有我同志，为我问讯出此诗。
聞石湖海棠盛開亟携家過之三絶
范成大（宋代）

東風花信十分開，細意留連待我來。
開過十分風不動，更無一片點蒼苔。
秋日湖上
丰越人（明代）

闲棹满湖云，来寻物外群。
石梁临壑度，霜杵隔峰闻。
树啸风相命，花愁月与分。
更怜沙岸夕，渔唱递江澒。
夜坐
萧道管（清代）

下帘划袜移，萧寥夜又冷。窗纱厌白地，位以瓶花影。

微风尔何来，欺我炉烟挺。昔年两无寐，索句银烛秉。

画屏看双星，娇宠形影并。无眠更延伫，钗划月痕等。

良夜去迢迢，有如兰釭耿。与君复此夕，静味当细领。

宿雨响不停，谯楼静而迥。独怜栖鸟惊，踏踏怯寒梗。
城头月·别离偏比相逢易
朱彝尊（清代）

别离偏比相逢易，众里休回避。
唤坐回身，料是秋波，难制盈盈泪。
酒阑空有相怜意，欲住愁无计。
漏鼓三通，月底灯前，没个商量地。
出使钱塘收书籍发大梁
程本立（明代）

奉使南行晓出关，回瞻宫殿紫云间。乡里那从枉道入，图书只载满船还。

百年艮岳尘飞海，八月胥涛雪涌山。一到钱塘一怀古，鄂王坟下泪潺湲。
乙巳邵武建宁夜坐书呈诸公
陈普（宋代）

高宗诚实梦傅说，傅说何尝梦高宗。
鲐背图形满天下，柴门不启睡方浓。
豆叶黄
吕岩（唐代）

二月江南山水路，李花零落春无主。一个鱼儿无觅处，

风和雨，玉龙生甲归天去。
忆旧游（闻雁）
刘应几（宋代）

记铜驼载酒，翠陌吹箫，曾听相呼。不尽离离意，觉柔肠如剪，立马踟蹰。人生似此苍鬓，禁得几声疏。想怨入秋深，愁随天远，满目平芜。

音书未曾寄，正人在燕台，忘却回车。奈菰蒲旧地，山空木落，霜老泉枯。月明仙掌何处，转首失栖乌。待说与云间，潇湘近日风卷湖。
颂古一百二十一首 其三
释宗杲（宋代）

拈起一枝华，风流出当家。若言付心法，天下事如麻。
勉千里侄秋试六言四首
刘克庄（宋代）

茂才异等息响，太祝斋郎比肩。
汝伯何由漆发，我家旧有青毡。
和正父游榕溪韵
张栻（宋代）

隔岸高低露碧山，眼明使作故园看。
直从榕影度轻舫，更傍溪光抚曲栏。
鸿雁来希空怅望，梅花开早未初寒。
喜君万里同情话，明月清风足佐欢。
漂母祠
唐仲冕（清代）

淮阴一生误在报，谓我报人人报我。解衣推食当酬恩，鸟尽弓藏竟罹祸。

王孙一饭母先哀，望报分明指祸胎。可怜觖望夷钟室，何似全身返钓台。

张韩以外功皆狗，张也辟谷韩授首。奇才感动两神人，一黄石公一漂母。
次韵王雄州送侍其泾州
苏轼（宋代）

威声又数中兴年，二虏行当一矢联。
闻道名城得真将，故应惊矢落空弦。
追锋归去雄三卫，授钺重来定十连。
别酒回头便陈迹，号呶端合发初筵。
题长春宫瑞应鹤诗二首 其二
耶律铸（宋代）

千年物外还丹使，岂不衔珠首重回。遽远空香辞阆苑，竞随虚驾到蓬莱。

仙家得表明时兆，寿域原从此日开。不是瑶台无恋处，九苞金凤感将来。
七峰亭独坐
喻良能（宋代）

屿岫新亭好，悠然见七峰。
凭栏吟不尽，春色与秋容。
次韵赵帅五首
陈造（宋代）

一昨波光修禊事，宾奁俯枕玉奁开。
重游鸥鹭应偷眼，定记曾陪杖屦来。
三登乐 其一
陈三聘（宋代）

南北相逢，重借问、古今齐楚。烛花红、夜阑共语。怅六朝兴废，但倚空高树。

目断帝乡，梦迷雁浦。

故人疏、梅驿断，音书有数。塞鸿归、过来又去。正春浓，依旧作、天涯行旅。

伤心望极，淡烟细雨。
军中乐二首
王镃（宋代）

靼衫闪色织云罗，白马金鞍载翠娥。
把盏醉归营月上，胡琴捍拨采茶歌。
同梁叔熹过集蒋园时方营筑
李之世（明代）

邮泉枯得活，叱石嫩能醒。乍入迷花坞，前题指柳亭。

老篁稀似帚，新萏擢如钉。灌剔从兹始，再来眼必青。
冬夜怀寄周文清郭天辅
贺铸（宋代）

壁缸向灭砚生澌，仰屋重哦旧卷诗。
悬想北园闲散伴，青钱堆坐赌宫棋。
题梅逸林隐君祠
陈著（宋代）

洁蠲老笔记祠庭，更把辞情韵入声。
誓守松楸为得死，肯戕桑入买偷生。
衣冠图画君心事，香火焚修子血诚。
孝义本来无世变，有谁下马拂阴茔。
满江红（贺项平甫起复知鄂渚）
张鎡（宋代）

公为时生，才真是、禁中颇牧。擎天手、十年犹在，未应藏缩。说项无人堪叹息，瞻韩有意因恢复。用真儒、同建太平功，心相属。

忠与孝，荣和辱。武昌柳，南湖竹。一箪瓢非欠，万钟非足。知命何曾怀喜愠，轻身岂为干名禄。看可汗生缚洗烟尘，机神速。
雎阳五老图
苏辙（宋代）

贤才冠世得优闲，免向金门老赘冠。
颂德华名盈满轴，规章文献表穹桓。
宦家有道生忠烈，夷夏初宁谏齿寒。
正是紫微垣里客，如今列上画图看。
岫
喻凫（唐代）

锡影配瓶光，孤溪照草堂。水悬青石磴，钟动白云床。

树色含残雨，河流带夕阳。唯应无月夜，瞑目见他方。
虚谷志归十首
方回（元代）

奔走真何谓，衰颓恐不应。
灸瘢疼怕雨，渴卧梦思冰。
端午宜觞客，生辰欲饭僧。
乍归两皆省，自笑一无能。
出都呈十五叔父
晁补之（宋代）

凌兢瘦马不堪驱，塞眼红尘暗九衢。
太学虀盐聊乐只，故园桃李且归欤。
上书北阙三年困，种豆南山一半芜。
忍志动心天相我，莫惭关吏辱陈余。
宜春九咏 其五 春水
邓云霄（明代）

江楼倚壁结花龛，夜雨摧花响石潭。泛泛落英明似锦，盈盈远色浅拖蓝。

鸥群浦外行相狎，渔父矶头偶共谈。不用招邀淇上女，笔床茶灶兴方酣。
偕宋子材太守游望湖亭
赵玉坡（清代）

青云联步上层楼，山色湖色一览收。风送千帆欣纵目，雪侵双览怕搔头。

梅花对影君如鹤，萍水浮踪我亦鸥。胜地却惭尘俗客，输入题句姓名留。
周五声调曲 羽调曲 四
庾信（南北朝）

定律零陵玉管。
调钟始平铜尺。
龙门之下孤桐。
泗水之滨鸣石。
河灵于是让珪。
山精所以奉璧。
涤九川而赋税。
乘三危而纳锡。
北里之禾六穗。
江淮之茅三脊。
可以玉检封禅。
可以金绳探册。
终永保于鸿石。
足扬光于载籍。
渡海歌
吴玉麟（清代）

大嶝门内山蚕丛，大嶝门外海空濛。冯夷无惊涛不怒，扶桑初空日曈曈。

上香酹酒拜妈祖，割牲焚楮开艨艟。桅竿百尺亚班上，布为巾顶箬为篷。

舵工神閒火长喜，罗盘乾巽南与东。船如箭发樯如马，不觉破浪乘长风。

横洋浩瀚渺无际，琉璃万顷含苍穹。前有一沟涌赤水，长鲸嘘吸成长虹。

乍疑火龙翻地轴，回看眼底尚摇红。复有一沟黑如墨，湍流迅驶更不同。

日光黯黯惨无色，毒蛇滚滚腥气冲。海道尝闻此最险，下趋直与尾闾通。

每遇阴霾天色恶，飓风引去无终穷。习坎既出心犹悸，云间忽见白鸟翀。

澎湖岛屿可指数，排衙六六环葱茏。夜景苍凉潮正上，明珠十斛散虚空。

星斗低垂银汉近，蛟龙潜伏水晶宫。天明水碧变深黑，露晞雾霁薄烟笼。

渐而变蓝渐变白，赤嵌彷佛在目中。鲲身七曲断复续，乍隐乍现微沙虫。

片帆纡回向晚入，荡缨遥辨钲鸣铜。舟人皆言此行好，风力不雌亦不雄。

十二更洋二日过，邀神之福皆由公。诸君之言吾岂敢，济险实赖众和衷。

量水下碇傍北线，安平更鼓声逢逢。
题画为杨弱水侍御
董其昌（明代）

绿溪青嶂是秦馀，灵境今归藏史居。素友讵迷初得路，顽仙曾读未焚书。
乾道别庙乐歌三首
真宗（宋代）

宗祀九筵，先直閟宫。
陟自东阶，煌煌兗龙。
于穆圣善，监玄礼容。
是享是宜，介福无穷。
叔父生日 其一
苏过（宋代）

百川赴东海，如走万国朝。横岫列嵩岱，众山失岧峣。

吾道岂不尊，凛然干云霄。斯文有盟主，坐制狂澜漂。

天实相我公，高卧不知招。手持文章柄，烂若北斗标。

末学病多歧，寝令世俗浇。申商日充塞，仁义愈寂寥。

造物真有意，俾公以后凋。群邪终放郑，正始会闻韶。

过也匪私祝，彼苍自昭昭。后生方有托，未用忧箪瓢。
赠曹处士幽居
赵嘏（唐代）

勾漏先生冰玉然，曾将八石问群仙。中山暂醉一千日，

南苑往群三百年。棋局不收花满洞，霓旌欲别浪翻天。

何须更学鸱夷子，头白江湖一短船。
废丘历陈仓山第九盘
朱嘉徵（清代）

出险至此夷，秦民聿胥宇。废丘见旧屯，陈仓殷积糈。

蜀汉相犄角，壮哉此门户。南山市夜郎，东道连荆楚。

猗嗟鼎足雄，益都称天府。今日询遗氓，十不存四五。

又复死于寇，孑遗饱豺虎。废臼贻阿谁，先畴不复土。

直视千里道，行客泪如雨。
观海歌
姚岳祥（明代）

海水清，涵天浴日无垢冥。海水广，吞河吸川有消长。

海水深，蛟龙蟠伏杳难寻。海水阔，归空浩荡竟洞达。

我欲溯流穷其源，颇奈江洋不可前，谁窥浴日与涵天。

我欲控澜扬其波，力不从心可奈何，谁测吸川与吞河。

我欲浮舟问其津，百怪纷纷复芸芸，谁辨蛟龙之神。

我欲横矶濯吾足，万涛奔逐复奔逐，谁捣归墟之谷。

时维四月暂成隙，偶携故人共登剧。凭高纵眺沧溟宽，依稀欲遇乘槎客。

烛龙蒸郁海若骄，白浪茫茫山欲摇。恶风昼起鸣蹊马，瘴雾昏笼喷怒潮。

鳌使更番缩不住，蜃楼出没近犹饶。张帆怯见红旗动，鼓鬣疑将赤岸飘。

更有潢池弄兵者，连艘挝鼓西南下。扬戈顿使洪涛腥，一炬堪怜万家赭。

白骨漂流葬鱼腹，夜夜水滨新鬼哭。马上将军知不知，犹向华筵厌粱肉。

万里尧天覆帱均，海隅渺渺念吾民。寄语将军须努力，好教一战净妖氛。
立春前一日
朱淑真（宋代）

梅花枝上雪初融，一夜高风激转东。芳草池塘冰未薄，柳条如线著春工。
浏阳五咏·归鸿阁
杨时（宋代）

帘卷晴空独倚栏，冥鸿点点有无间。
秋风注目无人会，时与白云相对閒。
水调歌头（李太白画象）
李纲（宋代）

太白乃吾祖，逸气薄青云。开元有道，聊复乘兴一来宾。天子呼来方醉，洒面清泉微醒，余吐拭龙巾。词翰不加点，歌阕满宫春。

笔风雨，心锦绣，极清新。大儿中令，神契兼有坐忘人。不识将军高贵，醉里指污吾足，乃敢尚衣嗔。千载已仙去，图象耸风神。
寄愁 其三
梁宪（明代）

黄石桥边受素书，乘风东海跨神鱼。天门缥缈逢仙子，高驾云軿白鹿车。
秋窗遣兴 其七
吕本中（宋代）

门外一渠水，清光自泠泠。濯缨偕素侣，须发无遁形。

春风起层波，鹍化失南溟。縠纹乱星斗，泥沙混窅冥。

澄清当有志，天地还虚灵。
送方希则序
欧阳修（宋代）

庄子以绅笏为柴栅，班固以名声为缰锁。夫官位爵禄，人之所甚欲，彼岂恶之邪？盖将有感云尔。是以君子轻去就，随卷舒，富贵不可诱。故其气浩然，勇过乎贲、育，毁誉不以屑，其量恬然不见于喜愠。能及是者，达人之节而大方之家 ！

希则茂才入官，三举进士不利，命乎数奇。时不见用，宜其夷然拂衣，师心自往，推否泰以消息，轻寄物之去来，渊乎其大雅之君子，而几类于昔贤者乎！

余自来上都，寓谒舍，穿履金门者，再见春矣。会天子方向儒学，招徕俊良，开贤科，命乡举，而四方之杰赍贡函诣公车者，十百千数。余虽后进晚出，而掎裳摩趺攘臂以游其间，交者固己多矣。晚方得君，倾盖道涂，一笑相乐，形忘乎外，心照乎内，虽濠粱之游不若是也。未几，君召试中台，以枉于有司，夺席见罢。缙绅议者咸伤冤之，君方澹乎冲襟，竟于使人不能窥也。后数日，赍装具舟，泛然东下。以余辱交者，索言以为赠。

夫恢识宇以见乎远，穷倚伏以至于命，此非可为浅见寡闻者道也。希则，达人尔，可一言之。昔公孙尝退归，乡人再推，射策遂第一；更生书数十上，每闻报罢，而终为汉名臣。以希则之资材而沉冥郁堙，岂非天将张之而固翕之邪？不然，何徘徊而若此也？夫良工晚成者器之大，后发先至者骥之良。异日垂光虹，濯发云汉，使诸儒后生企仰而不暇，此固希则褚囊中所畜尔，岂假予说言之哉？觞行酒半，坐者皆欲去，操觚率然，辞不逮意。同年景山、钦之、识之亦赋诗以为别，则祖离道旧之情备之矣，此不复云。(选自《欧阳修集》，有删改)
申前意和圆机绝句梅花
晁说之（宋代）

梅如玉磬百花依，伤似文章先说诗。
说到玉妃谪堕後，只君能抗我公辞。
节孝徽音卷为李隐君裕培赋
李英（清代）

凤去烟销路渺茫，孤鸾贞守觉凄凉。依然松柏看人老，愁对妆凄满鬓霜。

伴读一经为教子，梦飞三岛不逢郎。旌门拜诏承恩日，兰桂芬芳绕画堂。
午后得雨尘沙稍退诸山作烟云色微觉可人
郭之奇（明代）

春深易雨况依山，雨后诸山各静閒。柳伴歌莺偕洗渴，花同征客共清颜。

尘光稍逊烟光满，野色相兼暮色还。颇怪陵阿知浅露，黄昏独下白云关。